  vk.com (Граховский краеведческий музей им. Ашальчи Оки) Анжелика Тихонова корреспондент «Культура» йӧскалык ӵектос улсын Удмуртиысь куинь муниципал музейёсы туала тӥрлык басьтозы. Со понна федерал коньдэтысь 4 миллион манет висъязы, ивортӥз элькун тӧролэн но кивалтэтлэн пресс-службазы. Туала тӥрлык Воткаысь историяя но лулчеберетъя музее, Дэриысь историяя но лулчеберетъя музее но Гракысь шаертодонъя Ашальчи Оки нимо ёрос музее ваёзы. Соос пӧлын адӟытонъёс радъяны арбериос, витринаос, сенсор панельёс, стеллажъёс но адӟытонъёслы туала сӧзнэтъёс. Котькуд музей ачиз бырйиз, мар соослы кулэ. Воткаысь историяя но лулчеберетъя музейлэн кивалтӥсез Оксана Фонарькова соослэн ужъюртазы ялан ужась адӟытонъёслэсь тӥрлыксэс выльдозы шуыса вераз. Кылсярысь, «Город-завод» адӟытоназы мультимедия контент ватсаськоз. Удмуртилэн тӧроез Александр Бречалов пусйиз, элькунын гурт интывылынъёсын интыяськем объектъёслы бадӟым саклык висъяське шуыса. «Кылем ар ӵоже гинэ йӧскалык ӵектос улсын Тыловайын но Изгуртын лулчеберет юртъёс пуктӥм, нош Эграысь но Жужгесысь культура юртъёсты рос-прос тупатъям. Тямыс модельной библиотекаос кылдытӥм, Сарапулын виртуальной концерт зал усьтӥм. Ар ӵоже элькунысь искусствоосъя 31 школаосы крезьгуро тӥрлык басьтӥм. Кема возьмам йӧскалык лыдӟетъюртэз усьтӥм. Вань объектъёсмы дыраз вуттӥсько, ас выламы басьтэм ужъёсты быдэсъяськом» Александр Бречалов, Удмуртилэн тӧроез Кивалтӥсь пусйиз, «Культура» йӧскалык ӵектосэз таяз арын но улонэ пыӵатозы. Озьы, со улсын Удмуртиысь йӧскалык музее туала тӥрлык басьтозы. Нялтас вераса, элькунын лулчеберет ужъюртъёсты партилэн «Культура малой Родины» ӵектосэз улсын но выльдо. 2021-тӥ арын солы луыса 25 культура юртъёсын ужъёс мынӥзы. Тегъёс: йӧскалыкӵектосъёс Удмуртия Лулчеберет Музей  